Chicagos historie
Store norske leksikon,Historie,Verdens historie og samtidshistorie,Nord- og Mellom-Amerika,USAs historie
Chicago oppstod ved munningen av den lille Chicago River i Lake Michigan. Gjennom elven var det lett atkomst over det smale vannskillet til Des Plaines River, som renner ut i Mississippis bielv Illinois.
I 1803 ble Fort Dearborn bygd her. Chicago vokste opp omkring fortet, ble landsby i 1833 og by i 1837. Anlegget av Illinois and Michigan Canal (nå Illinois Waterway) i 1848 og senere av en rekke jernbaner, satte fart i utviklingen. Chicagos industri (landbruksredskaper) og handel fikk et stort marked i de nye præriestatene, og byen foredlet og videresendte produktene fra disse områdene.Før storbrannen i 1871 var folketallet nådd opp fra 4 170 i 1837 til 29 963 i 1850 og 306 605 i 1870. Ved brannen ble på 27 timer 17 450 bygninger ødelagt og nesten 100 000 mennesker husløse. Chicago ble gjenreist i mur og stål, og skyskraperne oppstod her. Industriveksten fortsatte, og tilstrømningen av immigranter gjorde at folketallet fortsatte å øke i et raskt tempo.Chicago har vært skueplass for voldsomme arbeidskamper. 1920-årene var en gyllen tid for byen, som imidlertid samtidig vant verdensry for politisk korrupsjon og gangsteruvesen (Al Capone og John Dillinger).Byen har siden 1960-årene fått føle mange typiske storbyproblemer. Den hvite middelklassen har flyttet ut til forstedene, mens svarte og spansk-talende, ofte ufaglærte, har flyttet inn. Byen mistet i perioden 1950–90 835 000 innbyggere, de aller fleste hvite. Dette har resultert i en vanskelig offentlig økonomi og alvorlige raseproblemer. Samtidig har hele Chicago-regionen vært rammet av en tilbakegang i den tradisjonelle tungindustrien. Det politiske apparat «the Machine» har siden mellomkrigsårene vært dominert av demokratene, og særlig under den tidligere borgermester Richard J. Daley (1955–76) var det politiske liv preget av korrupsjon og maktmisbruk. Folketall 1850 - 30 000 1900 - 1 700 000 1920 - 2 700 000 1950 - 3 620 000 1960 - 3 550 000 1970 - 3 367 000 1980 - 3 005 000 1990 - 2 783 700 2000 - 2 896 000 2010 - 2 696 000 2015 - 2 720 000